19 กุมภาพันธ์ 2568

 ข่าวสั้นประชาสัมพันธ์

**SME D Bank เคียงข้างดูแลผู้ประกอบการ หนุนเพิ่มรายได้ขยายตลาด**

**จัดโครงการ “SME D Market” เปิดพื้นที่ขายสินค้าฟรี ประเดิม 24-25 ก.พ.นี้**

**ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank** เดินหน้าสร้างโอกาสเพิ่มรายได้ขยายตลาดให้แก่ลูกค้าธนาคาร โดยเฉพาะกลุ่มลูกหนี้ต้องจับตามองเป็นพิเศษ (Special Mention:SM) และผู้ประกอบการกลุ่มเปราะบางจากหน่วยงานพันธมิตร ตามนโยบายของ**นายเผ่าภูมิ โรจนสกุล** รัฐมนตรีช่วยว่าการกระทรวงการคลัง ที่ต้องการให้ ธนาคารดูแลช่วยเหลือใกล้ชิดสำหรับลูกหนี้กลุ่ม SM ซึ่งได้รับผลกระทบจากปัจจัยต่าง ๆ เช่น ภาวะเศรษฐกิจชะลอตัว ทำให้ขาดช่องทางตลาดหรือรายได้ลดลง ด้วยการจัดโครงการ **“SME D Market”** เปิดพื้นที่บริเวณชั้น 1 สำนักงานใหญ่ SME D Bank อาคาร SME Bank Tower ให้ผู้ประกอบการมาออกบูธจำหน่ายสินค้าเป็นประจำทุก 2 เดือน ครั้งละ 2 วัน โดยไม่เสียค่าใช้จ่ายใดๆ ทั้งสิ้น เฉลี่ยครั้งละประมาณ 50 ราย **ประเดิมจัดครั้งแรกของปีนี้ ในวันที่ 24-25 กุมภาพันธ์ 2568** โดยมีสินค้าดีมาให้ช้อป ชิมอย่างจุใจ อาทิ อาหาร เครื่องดื่ม เครื่องใช้ และเครื่องประดับ เป็นต้น ไฮไลท์หากซื้อสินค้าจากผู้ประกอบการที่เข้าเกณฑ์ภายในงาน สามารถนำค่าใช้จ่ายไปลดหย่อนภาษีได้ตามมาตรการ **Easy E-Receipt 2.0** ของรัฐบาล

สำหรับโครงการดังกล่าว ธนาคารจัดต่อเนื่องมาหลายปี โดยในปี 2567 ที่ผ่านมา สนับสนุนให้ผู้ประกอบการเอสเอ็มอีมาร่วมออกบูธจำหน่ายสินค้ามากกว่า 500 ราย ซึ่งได้การตอบรับอย่างดีจากพนักงาน SME D Bank ทุกระดับ และพนักงานองค์กรอื่น ๆ ที่มีสำนักงานอยู่ละแวกใกล้เคียง รวมถึง ประชาชนทั่วไป มาร่วมกันสนับสนุนซื้อสินค้า สร้างประโยชน์ผู้ประกอบการเอสเอ็มอีมีรายได้เพิ่ม เกิดการจับจ่ายใช้สอยคึกคัก ต่อยอดสู่การจ้างงาน คุณภาพชีวิตดีขึ้น ช่วยกระตุ้นเศรษฐกิจ สร้างสังคมแห่งความสุข นำไปสู่การเติบโตอย่างสมดุลระหว่างเศรษฐกิจและสังคม

นอกจากโครงการ “SME D Market” ธนาคารยังมีโครงการส่งเสริมพัฒนาผู้ประกอบการให้มีศักยภาพ สามารถปรับตัวทางธุรกิจให้อยู่รอดและยืนหยัดเดินหน้าต่อไปได้ ผ่านแพลตฟอร์ม **DX by SME D Bank** (dx.smebank.co.th) ใช้บริการได้สะดวกสบาย ตลอด 24 ชม. มีฟีเจอร์สำคัญ ๆ เช่น Business Health Check ระบบตรวจประเมินสุขภาพธุรกิจ , E-Learning รวบรวมหลักสูตรความรู้สำคัญ ช่วยเพิ่มศักยภาพการประกอบธุรกิจ , SME D Coach ที่ปรึกษาและให้คำแนะนำธุรกิจจากโค้ชมืออาชีพ และ Privilege สิทธิประโยชน์เพื่อยกระดับธุรกิจ เป็นต้น สอบถามข้อมูลเพิ่มเติม Call Center 1357